5.4
Stála slovensko-poľská hraničná komisia
Spoločná slovensko-ukrajinská hraničná komisia
Poľsko-ukrajinská hraničná komisia

P R O T O K O L

o hraničnom znaku “Kremenec” na bode styku
štátnych hraníc 
Slovenskej republiky, Poľskej republiky a Ukrajiny

2005

P R O T O K O L

o hraničnom znaku “Kremenec” na bode styku štátnych hraníc
Slovenskej republiky, Poľskej republiky a Ukrajiny

Stála slovensko-poľská hraničná komisia, Spoločná slovensko-ukrajinská hraničná komisia a Poľsko-ukrajinská hraničná komisia (ďalej len “Hraničné komisie”) sa na pracovných stretnutiach dňa 15. apríla 1999 v Olszanicy v Poľskej republike, dňa 22. februára 2000 v Mostyske na Ukrajine a dňa 15. júna 2000 v Stakčíne v Slovenskej republike dohodli na obnove hraničného znaku “Kremenec”, osadenom na bode styku štátnych hraníc Slovenskej republiky, Poľskej republiky a Ukrajiny, na zameraní polohy bodu styku štátnych hraníc a na vyhotovení nového Protokolu o hraničnom znaku “Kremenec”.

Bod styku štátnych hraníc sa nachádza v priestore slovenskej obce Nová Sedlica, poľskej obce Brzegi Górne a ukrajinskej obce Stužica, na juhozápadnom svahu vrchu Kremenec. Poloha bodu styku štátnych hraníc a hraničného znaku “Kremenec” je znázornená v prílohe číslo 1 tohto protokolu.

I. Vyznačenie bodu styku štátnych hraníc

Bod styku štátnych hraníc bol doteraz vyznačený hraničným znakom “Kremenec”, ktorým bol trojboký železobetónový stĺp postavený v roku 1946 a dokumentovaný v Protokole o hraničnom znaku “Kremenec”, postavenom na styku štátnych hraníc Československa, SSSR a Poľska, ktorý bol podpísaný v Užhorode dňa 18. apríla 1946.

Dňa 6. septembra 2000 bol osadený nový hraničný znak “Kremenec” na bode styku štátnych hraníc Slovenskej republiky, Poľskej republiky a Ukrajiny za účasti zástupcov Hraničných komisií a ďalších orgánov zainteresovaných štátov. Predsedovia delegácií Hraničných komisií Protokolom napísaným dňa 6. septembra 2000 o vykonaní obnovy hraničného znaku “Kremenec”, podpísaným na vrchu Kremenec potvrdili, že hraničný znak “Kremenec” bol obnovený v súlade s Projektom obnovy hraničného znaku “Kremenec”, schváleným delegáciami Hraničných komisií dňa 15. júna 2000 v Stakčíne.

Hraničný znak “Kremenec” tvorí žulový monolit o celkovej výške 2,75 m od žulového podstavca. Monolit má tvar trojbokého hranolu s pôdorysom rovnostranného trojuholníka so stranami 0,60 m a výšku 2,68 m a je ukončený trojbokým ihlanom s výškou 0,07 m. Na každej stene hranolu vo výške 1,68 m je čiastočne zapustená žulová doska rozmerov 0,81 x 0,60 m, na ktorej je vytesaný štátny znak a názov štátu v jazyku toho štátu, ku ktorému je stena privrátená. Na stene hranolu pod každou doskou je vytesaný názov Kremenec v jazyku toho štátu, ku ktorému je stena privrátená.

Monolit je centricky osadený na trojbokom žulovom podstavci s dĺžkou strán 1,658 m a výškou 0,30 m, pričom polovica podstavca je zapustená v betónovom základe. Povrch základu je vyložený žulovou dlažbou.

Základ hraničného znaku “Kremenec” siaha do hĺbky 1,17 m. Je to valec s kruhovým pôdorysom s polomerom 1 m, so stredom na bode styku štátnych hraníc. Bod styku štátnych hraníc je určený centračnou značkou z oceľovej rúrky, ktorá prechádza celým základom a žulovým podstavcom, nad ktorým vyčnieva 0,035 m. Na jej hrote je centricky osadený žulový monolit hraničného znaku “Kremenec”.

Schémy konštrukcie hraničného znaku “Kremenec”, umiestnenia štátnych znakov, názvov štátov, tvar základu znaku a konštrukcia centračnej značky tvoria prílohy 2a až 2d tohto protokolu.

Vzhľad hraničného znaku “Kremenec” po obnove je dokumentovaný v prílohe číslo 4 tohto protokolu.

II. Poloha bodu styku štátnych hraníc

Poloha bodu styku štátnych hraníc Slovenskej republiky, Poľskej republiky a Ukrajiny je definovaná zvislou osou, ktorá prechádza cez centračnú značku v základe znaku a ďalej zvislou osou monolitu hraničného znaku “Kremenec”.

Poloha bodu styku štátnych hraníc je určená nasledujúcimi súradnicami:

a) v súradnicovom systéme S-42

Y =	4 614 485, 55 m
X =	5 440 723, 72 m

b) v súradnicovom systéme S-42/83

Y =	4 614 486, 62 m
X =	5 440 724, 81 m

c) nadmorská výška vrcholu hranola v systéme
Balt po vyrovnaní je

                                                  Z =    1 210, 59 m.

	Vrcholové uhly merané na strede hraničného znaku “Kremenec” sú vytvorené spojnicami smerov stredu znaku medzi:

a)	hraničným znakom číslo1 poľsko-ukrajinskej štátnej hranice a hraničným znakom číslo1 slovensko-ukrajinskej štátnej hranice

			α =	143,0036  g	=	128°42΄12˝

b)	hraničným znakom číslo 1 slovensko-ukrajinskej štátnej hranice a hraničným znakom číslo 1/1 slovensko-poľskej štátnej hranice

			ß =	83,4480  g	=	  75°06΄11˝

c)	hraničným znakom číslo 1/1 slovensko-poľskej štátnej hranice a hraničným znakom číslo 1 poľsko-ukrajinskej štátnej hranice

			γ =	173,5484  g	=	156°11΄37˝.

	Osnova smerov priamo meraných na hraničnom znaku “Kremenec” tvorí prílohu číslo 3 tohto protokolu.

III. Priebeh štátnych hraníc

	Bod styku štátnych hraníc Slovenskej republiky, Poľskej republiky a Ukrajiny je nepohyblivý.

Štátne hranice zainteresovaných štátov sú od hraničného znaku “Kremenec” (bod styku štátnych hraníc) nepohyblivé a prebiehajú nasledovne:

a) štátna hranica medzi Poľskou republikou a Ukrajinou od hraničného znaku “Kremenec” severovýchodným smerom, priamkou po otvorenom teréne k vrcholu hory Kremenec na polygónový stĺpik hraničného znaku číslo 1 poľsko-ukrajinskej štátnej hranice,

b) štátna hranica medzi Slovenskou republikou a Poľskou republikou od hraničného znaku “Kremenec” západným smerom, priamkou po lesnom prieseku na hraničný znak číslo 1/1 slovensko-poľskej štátnej hranice,

c) štátna hranica medzi Slovenskou republikou a  Ukrajinou od hraničného znaku “Kremenec” južným smerom, priamkou po lesnom prieseku na polygónový stĺpik hraničného znaku číslo 1 slovensko-ukrajinskej štátnej hranice.

Vzdialenosť hraničného znaku “Kremenec” od:

- hraničného znaku číslo 1 poľsko-ukrajinskej štátnej hranice je		106,48m;
- hraničného znaku číslo 1/1 slovensko-poľskej štátnej hranice je		  55,70m;
- hraničného znaku číslo 1 slovensko-ukrajinskej štátnej hranice je		  59,90m.

IV. Oprava hraničných dokumentov

Hraničné komisie v súvislosti s upresnením geodetických údajov o polohe bodu styku štátnych hraníc a hraničného znaku “Kremenec” sa dohodli, že po nadobudnutí platnosti tohto protokolu vykonajú opravy príslušných hraničných dokumentov, ktorými je dokumentovaná príslušná spoločná štátna hranica. Upresnené geodetické údaje o hraničnom znaku “Kremenec” nemajú vplyv na priebeh štátnej hranice zúčastnených štátov a nemenia polohu bodu styku štátnych hraníc.

V. Kontrola a údržba hraničného znaku “Kremenec”

1.	Hraničné komisie sa dohodli, že kontrola stavu hraničného znaku “Kremenec” sa bude vykonávať nasledovne:

a)	spoločne, Hraničnými komisiami v intervale každých 5 rokov. Prvá spoločná kontrola bude vykonaná v roku 2007 a organizačne ju zabezpečí slovenská delegácia. Ďalšie spoločné kontroly budú organizačne zabezpečovať v poradí poľská delegácia a ukrajinská delegácia,
b)	každá delegácia Hraničných komisií môže vykonať kontrolu stavu hraničného znaku kedykoľvek. V prípade potreby môže navrhnúť vykonať spoločnú kontrolu stavu hraničného znaku Hraničnými komisiami aj v inom termíne ako je uvedené v podbode a).

2.	Konštrukcia hraničného znaku “Kremenec” nevyžaduje vykonávanie údržby.

3.	V prípade zistenia poškodenia konštrukcie hraničného znaku “Kremenec”, ktoroukoľvek delegáciou Hraničných komisií, tieto prijmú opatrenia na nápravu spoločne.

VI. Záverečné ustanovenia

1. Tento protokol podlieha schváleniu podľa vnútroštátnych právnych predpisov zúčastnených štátov a nadobudne platnosť dňom doručenia posledného z troch vzájomných oznámení o jeho schválení. O schválení protokolu predseda každej delegácie Hraničných komisií bude písomne informovať ostatných predsedov delegácií Hraničných komisií.

2. Dňom nadobudnutia platnosti tohto protokolu strácajú platnosť:

a)	Protokol o hraničnom znaku “Kremenec”, postavenom na styku štátnych hraníc Československa, SSSR a Poľska, podpísaný v Užhorode dňa 18. apríla 1946,
b)	Protokol – popis styčného priestoru štátnych hraníc Československa, Zväzu sovietskych socialistických republík a Poľska, podpísaný v Užhorode dňa 18. apríla 1946,
c)	Protokol o hraničnom znaku “Kremenec” osadenom na styku štátnych hraníc Slovenskej republiky, Poľskej republiky a Ukrajiny, podpísaný v Užhorode 1. marca 1995.

Tento protokol bol vypracovaný v troch originálnych vyhotoveniach, každé v jazyku slovenskom, v jazyku poľskom a v jazyku ukrajinskom, pričom všetky znenia majú rovnakú platnosť.

Cisna, dňa 14. apríla 2005

Prílohy: 4

Július Bečka	Magdalena Surmacz	Borys Trehubov	

  ........................................     ........................................     ........................................
predseda	predsedkyňa	predseda	
slovenskej delegácie	poľskej delegácie	ukrajinskej delegácie	

Stálej slovensko-poľskej	Stálej poľsko-slovenskej	Spoločnej	
hraničnej komisie	hraničnej komisie	ukrajinsko-slovenskej	
		hraničnej komisie	
Spoločnej	Poľsko-ukrajinskej		
slovensko-ukrajinskej	hraničnej komisie	Ukrajinsko-poľskej	
hraničnej komisie		hraničnej komisie